b'\n_START_ARTICLE_\nL\xc3\xa4mp\xc3\xb6voimalaitos\n_START_PARAGRAPH_\nL\xc3\xa4mp\xc3\xb6voimalaitos on voimalaitos, joka tuottaa ensin l\xc3\xa4mp\xc3\xb6\xc3\xa4, ja muuttaa sen edelleen s\xc3\xa4hk\xc3\xb6ksi generaattorissa. Tyypillisimmin poltetaan jotain polttoainetta, vapautuneella l\xc3\xa4mm\xc3\xb6ll\xc3\xa4 h\xc3\xb6yrystet\xc3\xa4\xc3\xa4n vett\xc3\xa4, h\xc3\xb6yry py\xc3\xb6ritt\xc3\xa4\xc3\xa4 h\xc3\xb6yryturbiinia ja t\xc3\xa4m\xc3\xa4 edelleen py\xc3\xb6ritt\xc3\xa4\xc3\xa4 generaattoria. H\xc3\xb6yryturbiini ei pysty hy\xc3\xb6dynt\xc3\xa4m\xc3\xa4\xc3\xa4n kaikkea h\xc3\xb6yryss\xc3\xa4 olevaa energiaa. H\xc3\xb6yryss\xc3\xa4 olevaa l\xc3\xa4mp\xc3\xb6energiaa voidaan joko ottaa hy\xc3\xb6tyk\xc3\xa4ytt\xc3\xb6\xc3\xb6n, jolloin kyseess\xc3\xa4 on vastapaine- eli l\xc3\xa4mm\xc3\xb6n ja s\xc3\xa4hk\xc3\xb6n yhteistuotantolaitos tai lauhduttaa vesist\xc3\xb6\xc3\xb6n tai ilmaan, jolloin kyseess\xc3\xa4 on lauhdevoimalaitos. Koska lauhdevoimalaitoksessa h\xc3\xb6yryturbiinin j\xc3\xa4lkeinen paine ja l\xc3\xa4mp\xc3\xb6tila voidaan laskea matalammaksi kuin  vastapaineella saadaan h\xc3\xb6yryturbiinista enemm\xc3\xa4n tehoa ja siten generaattorista enemm\xc3\xa4n s\xc3\xa4hk\xc3\xb6\xc3\xa4 mutta loppu energia menee hukkaan. Vastapainevoimalaitoksessa h\xc3\xb6yry poistuu turbiinista kuumempana ja korkeammassa paineessa, joten s\xc3\xa4hk\xc3\xb6\xc3\xa4 saadaan v\xc3\xa4hemm\xc3\xa4n mutta toisaalta lauhteen energia voidaan hy\xc3\xb6dynt\xc3\xa4\xc3\xa4. T\xc3\xa4m\xc3\xa4n vuoksi lauhdevoimalaitoksia k\xc3\xa4ytet\xc3\xa4\xc3\xa4n pelk\xc3\xa4\xc3\xa4n s\xc3\xa4hk\xc3\xb6ntuottoon mutta mik\xc3\xa4li l\xc3\xa4mm\xc3\xb6lle on paikallinen k\xc3\xa4ytt\xc3\xb6kohde k\xc3\xa4ytet\xc3\xa4\xc3\xa4n vastapainevoimalaitosta._NEWLINE_Voimalaitoksia jotka tuottavat samanaikaisesti l\xc3\xa4mp\xc3\xb6\xc3\xa4 ja s\xc3\xa4hk\xc3\xb6\xc3\xa4 kutsutaan yhteistuotantovoimalaitoksiksi._NEWLINE_L\xc3\xa4mp\xc3\xb6voimalaitoksia ovat ydinvoimalaitokset sek\xc3\xa4 polttoaineita kuten puuta, turvetta, kotitalousj\xc3\xa4tett\xc3\xa4, hiilt\xc3\xa4 ja biohiilt\xc3\xa4 k\xc3\xa4ytt\xc3\xa4v\xc3\xa4t voimalaitokset. Lis\xc3\xa4ksi ns. kombivoimalaitoksessa on osana l\xc3\xa4mp\xc3\xb6voimalaitos.'